text: Marc Bartra, un pas endavant - FC Barcelona
  HomeFutbolPrimer EquipNotíciesMarc Bartra, un pas endavant
  Marc Bartra, un pas endavant
  El de Sant Jaume dels Domenys ha disputat 47 partits amb el primer equip i la meitat els ha jugat aquest curs, en què ha trobat la regularitat Amb 23 anys, el central afronta el repte de respondre a noves oportunitats amb solidesa defensiva en un tram decisiu de la temporada
  Marc Bartra va haver de substituir Gerard Piqué en el darrer partit de Lliga de Campions. / MIGUEL RUIZ-FCB
  Gerard Piqué s'ha sumat aquesta setmana a una llista de baixes en la qual també hi ha Víctor Valdés i Jonathan dos Santos, amb recuperacions de llarga durada, i Carles Puyol. El fet que el capità blaugrana, que aquest dimecres va fer part de l'entrenament amb el grup, i Piqué –quatre setmanes KO- no estiguin disponibles provoca una pèrdua d'efectius en defensa que deixa entreveure que ha arribat l'hora de Marc Bartra. L'hora de fer un pas endavant.
  Per tant, el jugador de Sant Jaume dels Domenys té moltes possibilitats de ser titular en els propers compromisos del FC Barcelona. En joc hi ha les opcions al títol de Lliga, el partit de tornada contra l'Atlètic de Madrid (9 d'abril) per ser a les semifinals de la Lliga de Campions, i la final de la Copa del Rei contra el Reial Madrid (16 d'abril). Un repte que Bartra afronta amb l'aval de 47 partits disputats amb la samarreta blaugrana.
  Troba la regularitat
  El tarragoní està vivint la segona temporada amb fitxa del primer equip del FC Barcelona, en la qual ja ha disputat 23 partits, repartits en 15 duels de Lliga, cinc de Copa del Rei i tres de Lliga de Campions. El defensa ha trobat la regularitat en el present exercici –ja ha jugat set partits més que en tot el curs passat– i disposa de la confiança de Gerardo Martino, que l'ha situat en l'onze inicial en 17 ocasions.
  El '15' blaugrana ja va haver d'agafar responsabilitat a l'eix de la defensa al principi d'aquesta temporada. Mascherano va patir una lesió que el va apartar tres partits d'una convocatòria en què Puyol tampoc podia figurar, ja que estava en procés de recuperació. Així doncs, Bartra va encadenar quatre partits consecutius com a titular i va oferir un bon rendiment que li va permetre demostrar que és un defensa amb garanties. Just abans d'estrenar titularitat aquesta temporada, el central va fer contra la Reial Societat (4-1) el seu segon gol com a blaugrana.
  Bartra va arribar a la Masia el 2002, amb només 11 anys. Des de llavors va anar escalant categories fins a arribar al primer equip, on va debutar el 14 de febrer del 2010 davant l'Atlètic de Madrid i en condició de lateral dret, una posició a la qual no està acostumat. La temporada següent va poder participar en cinc partits i fins i tot va estrenar-se com a golejador, en una rematada de cap a la sortida d'un córner contra el Màlaga (1-3).
  El curs 2011/12 va tenir dues participacions i va guanyar-se la fitxa del primer equip per al curs 2012/13. Amb Tito Vilanova, va disputar fins a 16 partits que li van permetre, de mica en mica, fer-se un lloc al costat d'homes com Puyol, Piqué i Mascherano. Els registres de dos gols en 47 partits jugats (dividits en 27 de Lliga, nou de Copa del Rei i deu de Lliga de Campions) seguiran augmentant els propers anys, ja que Marc Bartra va veure recentment com el seu contracte s'ampliava fins al 2017.